เงินบาทเปิด 32.32/33
ธนาคารกรุงศรีอยุธยา รายงาน เงินบาทเปิด 32.32/33 แข็งค่าขึ้นจากปัจจัยทั้งใน-ต่างประเทศ
14 ก.ค. 2553

ธนาคารกรุงศรีอยุธยา รายงาน เงินบาทเปิด 32.32/33 แข็งค่าขึ้นจากปัจจัยทั้งใน-ต่างประเทศ
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ระดับ 32.32/33 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 32.36/38 บาท/ดอลลาร์ โดยเป็นการแข็งค่าขึ้นตามทิศทางสกุลเงินอื่นในภูมิภาค
"บาทเช้านี้แข็งค่าขึ้นตามสกุลเงินในภูมิภาค แต่จะขยับน้อยกว่า...เมื่อคืนผลประกอบการหลายบริษัทในสหรัฐฯ เช่น อินเทล ออกมาค่อนข้างดีกว่าตลาดคาด ขณะที่การประมูลตั๋วเงินคลังของกรีซพบว่ามี demand เยอะ ส่งผลดีต่อตลาด ความเชื่อมั่นเพิ่ม นักลงทุนหันมาลงทุนในเอเชียมากขึ้น" นักบริหารเงิน กล่าว
ส่วนความเคลื่อนไหวของสกุลเงินหลักช่วงเปิดตลาดเช้านี้ เงินเยนอยู่ที่ระดับ 88.82/87 เยน/ดอลลาร์ ส่วนเงินยูโรอยู่ที่ระดับ 1.2711/2714 ดอลลาร์/ยูโร
สำหรับปัจจัยในประเทศวันนี้ นักลงทุนรอดูการประชุมเรื่องอัตราดอกเบี้ยนโยบายของคณะกรรมการนโยบายการเงิน(กนง.) ซึ่งขณะนี้มีทั้งฝ่ายที่คาดว่าจะปรับขึ้นดอกเบี้ยอีก 0.25% และอีกฝ่ายมองว่ายังตรึงอัตราดอกเบี้ยไว้เท่าเดิมที่ 1.25% และไปปรับขึ้นในช่วงส.ค.53
นักบริหารเงิน ระบุว่า หากกนง.ปรับขึ้นดอกเบี้ย จะส่งผลให้เงินบาทแข็งค่าขึ้นไปได้อีก มีโอกาสไปแตะที่ 32.30 บาท/ดอลลาร์ โดยวันนี้มองกรอบการเคลื่อนไหวที่ 32.28-32.40 บาท/ดอลลาร์